Frásögn af hinum ægilegu snjóflóðum í apríl 1919 var skráð með mjög skýrum hætti af Jóni Jóhannessyni fiskmatsmanni . Vegna hennar getum við gert okkur í hugarlund hvað gerðist í stórum dráttum þegar fjögur snjóflóð urðu átján manns að bana í Hvanneyrarhreppi , síðar Siglufjarðarumdæmi . Þessara atburða var minnst með sóma og af virðingu 12. apríl síðastliðinn . En sagan verður seint fullsögð . Ungur þýskur vísindamaður rannsakar nú eðli þessara snjóflóða , hvernig þau gætu hafa fallið og af hvaða ástæðum . Það hlýtur að teljast allsérkennilegt viðfangsefni eitt hundrað vetrum og sumrum síðar og þegar flest ummerki atburðanna eru löngu horfin . Og allt það fólk sem þekkti til og mundi atburðina er einnig horfið . En landslagið er það sama , frásögn Jóns Jóhannessonar stendur fyrir sínu og þekking manna á eðli og orsökum snjóflóða hefur gjörbreyst . Þannig að enn má væntanlega afla nýrrar þekkingar á þessum löngu liðnu atburðum . Andrea Mayer er stúdent við Háskólann í Innsbruck í Austurríki og kom tvisvar til Siglufjarðar á þessu ári í rannsóknaskyni og er stóra viðfangsefni hennar meistararitgerð um snjóflóðin miklu í Hvanneyrarhreppi 1919 – eins og fyrr segir . Prófessor dr. Johann Strötter , hefur verið henni til halds og trausts auk þess sem hún hefur notið liðsinnis íslenskra sérfræðinga á þessu sviði . Upplýsingar sem hún aflar sér setur hún meðal annars í þrívíddar-tölvulíkan þar sem sjá má mögulegt efnismagn , kraft og hraða snjóflóðanna . Síðan ætlar hún að nota niðurstöðurnar til að bera saman við söguleg hamfarasnjóflóð í Týrólahéruðum Austurríkis , þar sem hún býr nú . Andrea var spurð hvernig rannsóknir hennar hafi gengið í sumar . „ Ég fór víða um í ágúst og september , skoðaði dali , skálar og farvegi flóðanna . Að vísu var ég ekki heppin með veður , það rigndi oft og var lágskýjað – en þegar gott var naut ég þess mjög að fara um vettvang atburðanna í þessu fallega landslagi . Og gaman að hitta margt vinsamlegt og hjálpfúst fólk . “ Hvenær lýkur svo verkinu ? „ Svona vinnu lýkur aldrei , en ég klára vonandi ritgerðina næsta haust . Er ekki viss um að koma til Siglufjarðar áður – en fari ég aftur til Íslands þá skrepp ég örugglega norður . “ Texti ÖK . Forsíðumynd : Andrea með Staðarhólshnjúka og Skollaskál í baksýn . Ljósm. ÖK ( Hin myndin : ) Á blíðskapardegi – Andrea í farvegi snjóflóðsins mikla undir Skollaskál . Ljósm AM .